奉和子瞻內翰見贈長韻
作者：王詵
朝代：宋

paragraphs: 帝子相從玉斗邊，洞簫忽斷散非煙。
平生未省山水窟，一朝身到心茫然。
長安日遠那復見，掘地寧知能及泉。
幾年漂泊漢江上，東流不舍悲長川。
山重水遠景無盡，翠幕金屏開目前。
晴雲冪冪曉籠岫，碧嶂溶溶春接天。
四時爲我供畫本，巧自增損媸與妍。
心匠構盡遠江意，筆鋒耕徧西山田。
蒼顔華髪何所遣，聊將戲墨忘餘年。
將軍色山自金碧，蕭郎翠竹夸嬋娟。
風流千載無虎頭，於今妙絕推龍眠。
豈圖俗筆掛高詠，從此得名因謫仙。
愛詩好畫本天性，輞口先生疑宿緣。
會當別寫一匹煙霞境，更應消得玉堂醉筆揮長篇。